Mʉnebema ẽãta ẽjũãne bꞌeba marãta juradebʉrʉ, kꞌawuaudua mʉta juradꞌapeadꞌata marã nawedꞌa.
Marãta mʉnebema ẽãta ẽjũãne bꞌebʉrʉ, mʉnebema ẽãta ẽjũãne bꞌebara kʉãgꞌa kꞌausidꞌa ãzhirãrã. Mawũãmina marã mʉnebema ẽãta ẽjũãne duanu ẽã, awuarabʉrʉ mʉã marã jʉrʉkuasia mʉnebema ẽãta ẽjũãne bꞌeta. Maʉ̃ba mʉnebema ẽãta ẽjũãne bꞌebara marã juradea.
Bedꞌeata bude baudua mʉã marãã mawũãnata: Nezokꞌara audre zhi zroma ẽã izhi nokꞌo kꞌãñabara. Mʉ zuburia oita pẽwã bꞌedꞌebara, marãsidꞌa zuburia oita pẽwãnaña. Mʉ bedꞌeata aribꞌae bꞌedꞌebara, marã bedꞌeasidꞌa aribꞌaedꞌaya.
Marã mʉ kꞌarea mawũã zuburia odꞌaya, ũdukꞌawadꞌa ẽãba mʉ zokꞌadꞌata.
Mʉta zepe zhãrãta ũrãgꞌa ẽbasibʉrʉ kꞌazhirua ne ẽã bꞌeakꞌausia, mawũãmina ũrĩkꞌawua nʉmeba kꞌazhirua ne ẽã bꞌea abꞌedꞌa ẽã.
Mʉta jura bꞌʉbara mʉ Zezesidꞌa jura bꞌʉa.
Mʉã ãzhidꞌe edꞌa awʉrʉba okꞌata osi ẽbʉrʉ kꞌazhirua ne ẽã bꞌeakꞌausia, mawũãmina akʉ bꞌeta juradea mʉta, mʉ Zezeta.
Aramaʉ̃ne arimaẽ berabꞌari nʉmʉã bedꞌeata zhi bꞌʉmata ãzhi ũrãgꞌadꞌe mawũã bꞌʉta: Mʉrã kꞌãrẽã juradꞌai ne ẽãne juradea.
Mawũãmina Kꞌarebata zebʉrʉdꞌera, mʉã maʉ̃ marãma mʉ Zezedꞌeba zokꞌabʉrʉra Jawurebia wãrãnebema, izhira zeya mʉ Zeze maẽba, izha jaraya mʉnebemata.
Marãbidꞌa mʉnebemata jaradꞌaya, mʉ bawara bꞌeadꞌaba jẽde wedꞌauba.
Mʉãrã maʉ̃ta marãã jarabʉrʉa kenabꞌaridꞌa ẽbamarẽã mʉnebema ĩjã bꞌeta.
De zhi jʉrebadata nʉme maẽ marã edꞌa wãbidꞌa ẽbaya, ewarita zeya bariduba marã beabʉrʉdꞌera krĩchaita Daizezeba krĩñata obʉrʉta.
Maʉ̃ta odꞌaya ũdukꞌawadꞌa ẽãba mʉ Zezeta miã mʉta.
Maʉ̃ mʉãrã jẽdeubara marãã jara ẽbasia,
Jawurebiaba obꞌʉdꞌebema
mʉrã bꞌʉ baera marã bawara.